“ชิมม่วงเบา เที่ยวเมืองเก่าสิงหนคร” กระตุ้นเศรษฐกิจ สร้างงานสร้างอาชีพให้กับประชาชน
นายไพเจน มากสุวรรณ์ นายกองค์การบริหารส่วนจังหวัดสงขลา เปิดโครงการจัดงาน “ชิมม่วงเบา เที่ยวเมืองเก่าสิงหนคร”ณ สนามหน้าที่ว่าการอำเภอสิงหนคร จังหวัดสงขลา ซึ่งจัดขึ้นระหว่างวันที่ 14–18 กันยายน 2565 เพื่อกระตุ้นและฟื้นฟูเศรษฐกิจ สร้างงาน สร้างอาชีพให้กับประชาชน สร้างเอกลักษณ์ ให้นักท่องเที่ยวของอำเภอสิงหนครในการท่องเที่ยวเชิงวัฒนธรรม เป็นการประชาสัมพันธ์การท่องเที่ยวของอำเภอสิงหนครให้เป็นที่รู้จักแก่นักท่องเที่ยวจังหวัดสงขลาและจังหวัดใกล้เคียงให้ขยายวงกว้างขึ้น รวมทั้งเป็นการสร้างมูลค่าเพิ่มทางเศรษฐกิจจากทรัพยากรในท้องถิ่นนายกองค์การบริหารส่วนจังหวัดสงขลา กล่าวว่า อบจ.สงขลา เล็งเห็นโอกาสการส่งเสริมและพัฒนาท้องถิ่นในมิติของการส่งเสริมและสนับสนุนการท่องเที่ยว กระตุ้นเศรษฐกิจดึงดูดความสนใจของนักท่องเที่ยว จากความโดดเด่นของทรัพยากรในพื้นที่ มีขนบธรรมเนียมประเพณี ภาษา วิถีชีวิตชุมชน ภูมิปัญญาท้องถิ่นที่เป็นเอกลักษณ์ อำเภอสิงหนครมีพื้นที่อุดมสมบูรณ์ มีพืชผลทางการเกษตรที่มีชื่อเสียงคือ “มะม่วงเบา” ซึ่งเป็นพืชอัตลักษณ์ของอำเภอสิงหนคร จังหวัดสงขลา  สามารถนำมาแปรรูปเพิ่มมูลค่าได้หลากหลาย อีกทั้งยังเป็นชุมชนเมืองโบราณ เมืองเก่าแก่ มีโบราณสถาน โบราณวัตถุ ซึ่งสามารถดึงดูดนักท่องเที่ยวให้เข้ามาท่องเที่ยวในจังหวัดสงขลาได้